SL Uradni list Evropske unije C 263/4

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 263/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„CANTUCCINI TOSCANI“/„CANTUCCI TOSCANI“

EU št.: IT-PGI-0005-01290 – 11.12.2014

ZOP ( ) ZGO ( X )

1. Ime

„Cantuccini Toscani“/„Cantucci Toscani“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

Ime „Cantuccini Toscani“/„Cantucci Toscani“ označuje pecivo iz testa, ki se zamesi iz moke, celih naravnih sladkih mandljev (neolupljenih), sladkorja, jajc, masla in medu ter speče v pečici. Ob dajanju na trg mora imeti proizvod značilno tradicionalno polovalno obliko, ki se pridobi z diagonalnim rezanjem pečene štruce, pri čemer posamezni piškot ne sme tehtati več kot 15 g.

Posamezni piškot ne sme biti daljši od 10 cm, višji od 3 cm in širši od 2,8 cm, kar se uravnava z rezanjem štruc po pečenju.

Pečen piškot je v notranjosti bež barve z značilnimi rahlo neenakomernimi zračnimi mehurčki, ki so posledica vzhajanja testa, ter naključno posejanimi neolupljenimi mandlji, na zunanji strani pa zlato rumeno zapečen.

Piškoti „Cantuccini Toscani“/„Cantucci Toscani“ so rahlo hrustljavi, sprva nekoliko zrnati, nato pa se zaradi uporabljenega masla stopijo v ustih, njihova relativna vlažnost pa znaša med 3 % in 7 %.

3.3 Krma (samo za proizvode živalskega izvora) in surovine (samo za predelane proizvode)

Za pripravo testa za „Cantuccini Toscani“/„Cantucci Toscani“ je treba uporabiti naslednje sestavine, navedene za 1 kg testa:

— moko iz navadne pšenice,

— cele naravne sladke mandlje (neolupljene), katerih relativna vlažnost ne presega 8,5 % in katerih delež mora znašati najmanj 17 % testa oziroma toliko, da bo 1 kg pečenega proizvoda vseboval najmanj 20 % te sestavine,

— pasterizirana kurja jajca in rumenjake, z najmanj 3 % rumenjaka,

— najmanj 1,5 % masla,

— med 20 % in 40 % prečiščenega, kristalnega ali zrnatega sladkorja,

— med 0,3 % in 1,5 % cvetličnega medu poleg sladkorja in ustrezno količino sredstva za vzhajanje testa.

Neobvezne sestavine:

dovoljena je uporaba (ustrezne količine) glukoznega sirupa ali invertiranega sladkorja (samo ko testo dobiva zlato rumeno barvo), soli, polnomastnega mleka, arom ali naravnih arom.

Druge sestavine, dodatki, barvila ali konzervansi niso dovoljeni. Uporaba jajc in rumenjakov v prahu ni dovoljena. Prav tako ni dovoljena uporaba narezanih, drobljenih ali mletih mandljev.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje piškotov „Cantuccini Toscani“/„Cantucci Toscani“ od obdelave sestavin do pečenja štruc je treba izvajati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

„Cantuccini Toscani“/„Cantucci Toscani“ se prodajajo v embalaži.

Ker gre za suhe piškote, lahko ti vpijejo vlago iz okolja. Pakiranje mora zato potekati na opredeljenem geografskem območju, da se prepreči vpijanje vlage in ohranijo organoleptične značilnosti proizvoda, po katerih je ta znan in zaradi katerih se uživa, tj. da se „za zmehčanje“ namoči v desertno vino vin santo.

Dovoljena je neposredna prodaja nepakiranega proizvoda kupcem v proizvodnem obratu, če se proizvod prodaja v posebnih škatlah ali posodah, ki so opremljene z dobro vidno etiketo z istimi informacijami, kot so predvidene za embalažo.

3.6 Posebna pravila za označevanje proizvoda, za katerega se uporablja registrirano ime

Na etiketi morajo biti napis „Cantuccini Toscani“/„Cantucci Toscani“, ki mu sledi napis „Indicazione Geografica Protetta“ oziroma njegova kratica (IGP) ter naslednje informacije:

— simbol Unije za zaščiteno geografsko označbo,

— ime, ime podjetja ter naslov proizvajalca in podjetja za pakiranje,

— logotip proizvoda, ki prikazuje podobo, ki se neločljivo uporablja z zaščiteno geografsko označbo.

Na etiketi so lahko tudi napis alle mandorle (z mandlji) ter druge neobvezne informacije za potrošnike in/ali informacije o hranilni vrednosti poleg imen podjetij in zasebnih znamk, če ne hvalijo proizvoda in ne zavajajo kupcev. Na embalaži je lahko naveden odstotek mandljev v proizvodu.

Logotip proizvoda:

4. Jedrnata opredelitev geografskega območja

Območje proizvodnje piškotov „Cantuccini Toscani“/„Cantucci Toscani“ zajema celotno upravno območje dežele Toskana.

5. Povezava z geografskim območjem

Za celotno Toskano je značilna močna prisotnost slaščičarske obrti, kar je dediščina pomembne vloge dežele v različnih zgodovinskih obdobjih: nastanek in širitev pekovske in slaščičarske obrti v Toskani so spodbujale številne izmenjave blaga, začimb, idej in receptov, ki jih je skozi dolgo obdobje omogočala osrednja lega dežele.

Sestavine, ki se uporabljajo za pripravo piškotov „Cantuccini Toscani“/„Cantucci Toscani“, zlasti sladki mandlji in maslo kot edina maščoba, dajejo proizvodu posebne lastnosti (po kakovosti, okusu in poroznosti), ki so utrdile sloves piškotov „Cantuccini Toscani“/„Cantucci Toscani“ kot tipičnega ljudskega, a hkrati izbranega proizvoda. Poleg tega so enostavne tehnike priprave postale del toskanske slaščičarske tradicije in so jih zato proizvajalci splošno prevzeli.

Zgodovinar Ferri je opozoril na prisotnost mandljev v receptu v drugi polovici 19. stoletja, saj trdi, da „se izraz ‚cantucci‘ ni napačno uporabljal za piškote z mandlji“. Pisatelj Giuseppe Pitré je v svoji zbirki novel Novelle Popolari Toscane, ki jih je zbral na enem od svojih potovanj po Toskani, o piškotih cantucci pisal kot o „vrsti piškotov“, tipičnih za Toskano.

V začetku 20. stoletja so se „Cantuccini Toscani“/„Cantucci Toscani“, tudi zaradi vse večje proizvodnje pekarn v deželi, šteli za specialiteto, ki je bila znana tudi zunaj meja dežele in o kateri se je govorilo kot o tipičnih toskanskih piškotih. O tem priča priročnik Il Pasticciere e confettiere moderno avtorja G. Ciocca, ki je leta 1907 izšel pri založbi Hoepli.

„Cantuccini Toscani“/„Cantucci Toscani“ so zasloveli zunaj nacionalnih meja, tudi po zaslugi masla in sredstva za vzhajanje testa, zaradi katerih ima proizvod dolg rok trajanja in je zato še posebej primeren za izvoz. Tako so postali eni najbolj znanih suhih italijanskih piškotov v svetu, hkrati pa ohranili močno identiteto regionalnih piškotov. Pomemben je izvoz proizvoda v trgovine z živili, specializirane za prodajo italijanskih proizvodov v tujini, o čemer pričajo tudi fotografije embalaž „Cantuccini Toscani“/„Cantucci Toscani“ za tuji trg ter sodelovanje proizvajalcev na specializiranih mednarodnih sejmih v tem sektorju (1986, IBA Fair Hamburg).

Zaradi povezovanja z desertnim vinom vin santo, ki je prav tako močno povezano s Toskano, so „Cantuccini Toscani“/„Cantucci Toscani“ mednarodno zasloveli kot desertni piškoti, ki se pomakajo v likerska vina. To dokazujejo številne tipične toskanske restavracije, ki gostom za desert ponujajo piškote „Cantuccini Toscani“/„Cantucci Toscani“ skupaj z vinom vin santo. Velja omeniti tudi spletni članek dnevnika il Giornale z dne 15. novembra 2010, po katerem je predsednik Združenih držav za svoj silvestrski meni zahteval piškote „Cantuccini Toscani“/„Cantucci Toscani“ in vin santo.

„Cantuccini Toscani“/„Cantucci Toscani“ so kot tipični toskanski piškoti omenjeni v številnih kuharskih blogih, receptih na spletu, turističnih vodnikih (gastronomski vodnik l’Italia dei Dolci, Touring Club Italiano, 2004) ter italijanskih (na primer Grande Dizionario della Lingua Italiana, Salvatore Battaglia, 1962, ali Dizionario della Lingua Italiana, Tullio De Mauro, 2000) in tujih slovarjih (na primer spletna različica večjezičnega slovarja Larousse). To dokazuje, da jih potrošniki z vsega sveta priznavajo kot tipično toskansko specialiteto in da se je njihovo ime ustalilo v vsakdanjem jeziku v Italiji in tudi v drugih državah.

O tem, da se toskanski piškoti „Cantuccini Toscani“/„Cantucci Toscani“ uživajo po vsej Italiji, ne pričajo samo številne pekarne, ki jih pečejo zlasti za posebne priložnosti in praznike, temveč tudi prisotnost teh piškotov na policah organiziranih velikih distributerjev ter trgovin z živili v številnih italijanskih pokrajinah.

Sklic na objavo specifikacije

(drugi pododstavek člena 6(1) te uredbe)

To ministrstvo je začelo nacionalni postopek ugovora z objavo predloga za priznanje ZGO „Cantuccini Toscani“/„Cantucci Toscani“ v Uradnem listu Italijanske republike št. 154 z dne 5. julija 2014.

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.